Segwaba swaai nou septer in Vrystaat | Netwerk24
Deur Marnus Kok 16 November 2017 06:48
Jerry Segwaba. Foto: Verskaf
Jerry Segwaba is Vrystaat Rugby se nuwe president.
Die 48-jarige Segwaba het Cedric Carson en Lou Niewoudt in die stemming om die presidentskap by die unie se jaarvergadering Woensdagaand uitgestof.
Segwaba is verlede jaar as adjunkpresident verkies. Hy volg Lindsay Mould op wat na twee termyne aan die stuur nie weer verkiesbaar was nie.
Charlie May en Coenraad Klopper is as nuwe adjunkpresidente verkies.
Die klubeerbewyse van Vrystaat Rugby is by dieselfde geleentheid toegeken.
Die Shimlas-flank Daniel Maartens het met twee pryse weggestap.
Maartens (22) is met die Seniorspelertrofee as die speler wat die meeste vordering gemaak en die Joe Venter-trofee as Klubspeler van die Jaar vereer.
Melusi Mthethwa en sy twee hulpafrigters by die Vrystaatse o.19-span, Tiaan Liebenberg en Skillie Bester, is as Afrigters van die Jaar vereer. Hul span het in die eindstryd van die nasionale reeks gespeel.
Maartens het vir die Shimlas in die Varsityrugby-reeks uitgeblink en is daarna in dié kompetisie se Droomspan ingesluit wat teen die Junior Springbokke te staan gekom het.
Hy is verlede maand ook deur die Shimlas as die klub se Seniorspeler van die Jaar vereer.
Maartens het ook vir die Vrystaat in die Curriebeker-reeks gespeel en vir die Suid-Afrikaanse Sewesakademiespan uitgedraf.
Hy het ’n driekuns aan drieë in die Curriebeker-wedstryd teen die Blou Bulle in Bloemfontein behaal.
Die losskakel Mario Vieira, wat vir die Mthethwa-hulle se span uitgedraf het, is bekroon met die prys as die junior speler wat die meeste vordering getoon het.
Die Universiteit van die Vrystaat het met die Presidentsbeker vir die beste prestasie deur ’n klub weggestap. Die universiteit se eerstespan, die Shimlas, het in die halfeindronde van die Varsitybeker-reeks gespeel en die Stadsbeker verower.
Meer oor: Sport | Nuwe President | Rugby
Vrystaat-rugby kry Woensdag ’n nuwe baas
Geen rede tot paniek – Cheetah-kaptein